b'\n_START_ARTICLE_\nMaurycy Gottlieb\n_START_SECTION_\nLiv\n_START_PARAGRAPH_\nAllerede 15 \xc3\xa5r gammel begynte han \xc3\xa5 studere malerkunst ved Akademie der bildenden K\xc3\xbcnste Wien. Siden reiste han til Krak\xc3\xb3w for \xc3\xa5 fortsette studiene under Jan Matejko. P\xc3\xa5 grunn av medstudentenes antisemittisme forlot han Krak\xc3\xb3w etter mindre enn et \xc3\xa5r, og reiste tilbake til Wien._NEWLINE_Selv om hans tidlige bilder gjerne hadde nasjonalistiske polske motiver, orienterte han seg snart mot j\xc3\xb8diske temaer. Hans foreldre hadde i opplysningstidens \xc3\xa5nd oppdratt ham ikke-religi\xc3\xb8st, men han \xc3\xb8nsket \xc3\xa5 studere sine r\xc3\xb8tter i den j\xc3\xb8diske kulturen._NEWLINE_20 \xc3\xa5r gammel vant han gullmedalje i en konkurranse i M\xc3\xbcnchen for maleriet \xc2\xabShylock og Jessica\xc2\xbb, etter en scene fra Shakespeares Kj\xc3\xb8pmannen i Venedig. Portrettet av Jessica viser Laura Rosenfeld, som Gottlieb \xc3\xb8nsket \xc3\xa5 gifte seg med. Etter at han f\xc3\xb8rst hadde blitt akseptert, ble hans frieri likevel avvist, noe som blir ansett som grunnen til hans selvmord. Da han h\xc3\xb8rte at Laura hadde giftet seg med en annen, satte han seg ut i kulden og fr\xc3\xb8s ihjel._NEWLINE_Hans bilde \xc2\xabJesus preker i Kafarnaum\xc2\xbb vekket oppsikt, fordi han malte Jesus som rabbiner med sidelokker og bedesjal._NEWLINE_Hans yngre bror L\xc3\xa9opold Gottlieb, som ogs\xc3\xa5 ble maler, ble f\xc3\xb8dt fem \xc3\xa5r etter Maurycys d\xc3\xb8d.'